SET ปิดรูด 8 จุด เซ่น “เฟด” จ่อหั่น QE ปีนี้ – โควิดฉุดราคาสินค้าโภคภัณฑ์
SET ปิดร่วง 8 จุด ตามตปท. หลังเฟดส่งสัญญาณลด QE ปีนี้ และการแพร่ระบาดโควิด-19 ส่งผลกระทบต่อราคาสินค้าโภคภัณฑ์ทำให้นักลงทุนทิ้งสินทรัพย์เสี่ยง พรุ่งนี้ตลาดฯคงแกว่งไซด์เวย์ทั้งแดนบวก-ลบกรอบจำกัด ให้แนวรับ 1,540 แนวต้าน 1,560 จุด
19 ส.ค. 2564

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยวันนี้ปรับตัวลงทิศทางเดียวกับตลาดต่างประเทศ โดยตลาดหุ้นภูมิภาคเอเชียต่างติดลบเช่นเดียวกับดาวโจนส์ฟิวเจอร์สบ่ายนี้ลงๆไปถึง 300 จุด หลังจากธนาคารกลางสหรัฐ (เฟด) ส่งสัญญาณปรับลด QE ภายในปีนี้ และการแพร่ระบาดโควิด-19 ส่งผลกระทบต่อราคาสินค้าโภคภัณฑ์ (Commodity) ทำให้นักลงทุนทิ้งสินทรัพย์เสี่ยง ขณะที่เงินดอลลาร์สหรัฐฯแข็งค่าเป็นผลลบต่อตลาดหุ้น
อย่างไรก็ดีเงินบาทยังแข็งแกร่งแม้จะอยู่ในทิศทางที่อ่อนค่าแต่ก็อ่อนค่าน้อยกว่าที่คาด อีกทั้งยังมีแรงซื้อของนักลงทุนสถาบันเข้ามาที่หุ้นก่อนหน้านี้ได้รับผลกระทบจากสถานการณ์โควิดและราคาลงไปมากแล้ว รวมทั้งการนำเสนอข้อมูลของบริษัทจดทะเบียนเป็นแรงหนุนหุ้นรายตัว ดังนั้นควรจะติดตามข้อมูลเพื่อเป็นมุมมองต่อผลประกอบการไตรมาส 3/2564 หลังจากเผชิญกับการระบาดของไวรัสโควิดระลอกใหม่เต็มที่ หากไม่ได้รับผลกระทบมากนักก็อาจทำให้ราคาหุ้นมีโอกาสปรับขึ้นได้ อีกทั้งแนะติดตามทิศทางราคาน้ำมันด้วย
สำหรับแนวโน้มการลงทุนในวันพรุ่งนี้ (20 ส.ค.) นายมงคล กล่าวว่า ตลาดฯคงจะแกว่งไซด์เวย์ทั้งในแดนบวก – ลบในกรอบจำกัด แต่ก็ขึ้นอยู่กับทิศทางตลาดฯสหรัฐฯและราคาสินค้าโภคภัณฑ์ (Commodity) ด้วย พร้อมให้แนวรับ 1,540 จุด ส่วนแนวต้าน 1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
HANA มูลค่าการซื้อขาย 2,583.43 ล้านบาท ปิดที่ 79.00 บาท เพิ่มขึ้น 3.25 บาท
PSL มูลค่าการซื้อขาย 2,474.02 ล้านบาท ปิดที่ 23.80 บาท เพิ่มขึ้น 0.20 บาท
KBANK มูลค่าการซื้อขาย 2,188.46 ล้านบาท ปิดที่ 106.00 บาท ลดลง 0.50 บาท
B มูลค่าการซื้อขาย 1,950.38 ล้านบาท ปิดที่ 0.91 บาท เพิ่มขึ้น 0.09 บาท
KCE มูลค่าการซื้อขาย 1,898.11 ล้านบาท ปิดที่ 86.75 บาท เพิ่มขึ้น 1.00 บาท
 